କାହିଁକି ବନ୍ଦ ହେବ ଛାତ୍ର ସଂସଦ ନିର୍ବାଚନ ? ଜୋରଦାର ବିରୋଧ କରୁଛି ଏବିଭିପି\nକାହିଁକି ବନ୍ଦ ହେବ ଛାତ୍ର ସଂସଦ ନିର୍ବାଚନ ? ଜୋରଦାର ବିରୋଧ କରୁଛି ଏବିଭିପି\nFri, Aug 23 | 8:58 p.m.\nଭୁବନେଶ୍ୱରଃ ଇଲେକସନ ପରିବର୍ତ୍ତେ ହେବ ସିଲେକସନ୍ । ଚଳିତ ଥର ଛାତ୍ର ସଂସଦ ନିର୍ବାଚନକୁ ବନ୍ଦ କରି ଉଚ୍ଚଶିକ୍ଷା ବିଭାଗ ନେଇଥିବା ନିଷ୍ପତ୍ତିକୁ ବିରୋଧ କରାଯାଉଛି । ରାସ୍ତାକୁ ଓହ୍ଲାଇଛି ଛାତ୍ର ସଙ୍ଗଠନ ଏବିଭିବି । ବାଲେଶ୍ୱରରେ ଏବିଭିପି, ବ୍ରହ୍ମପୁରରେ ଡିଏସଓ ସଙ୍ଗଠନର ଛାତ୍ରଛାତ୍ରୀ ବିରୋଧ ପ୍ରଦର୍ଶନ କରିଛନ୍ତି ।\nରାଜଧାନୀ ଭୁବନେଶ୍ୱରରେ ଉଚ୍ଚଶିକ୍ଷାମନ୍ତ୍ରୀ ଅରୁଣ ସାହୁଙ୍କ ଫଟୋ ପୋଡି ଦେବା ସହ ଆଜି ତାଙ୍କର ବାସଭବନ ଘେରିଥିଲା ଏବିଭିପି । ଏପରିକି ପୋଲିସ ସହ ଏବିଭିପି ଛାତ୍ରମାନଙ୍କର ବେଶ କିଛି ସମୟ ଧରି ହୋଇଥିଲା ଠେଲାପେଲା । କେବଳ ଭୁବନେଶ୍ୱର ନୁହେଁ ରାଜ୍ୟର କୋଣ ଅନୁକୋଣରେ ଆଜି ଏହାର ପ୍ରତିବାଦ କରିଥିଲା ଏବିଭିପି । ଏପରିକି ନିର୍ବାଚନରେ ଛାତ୍ର ବିଜେଡି ହାରିବା ଭୟରେ ସରକାର ଏପରି ନିଷ୍ପତ୍ତି ନେଇଛନ୍ତି ବୋଲି ଅଭିଯୋଗ କରିଛି ଛାତ୍ର ସଙ୍ଗଠନ ଅଖିଳ ଭାରତୀୟ ବିଦ୍ୟାର୍ଥୀ ପରିଷଦ । ସେପଟେ ଛାତ୍ର କଂଗ୍ରେସ କହିଛି ସରକାର ତାଙ୍କର ନିଷ୍ପତ୍ତିର ପୁନଃବିର୍ଚାର ନକଲେ ରାଜ୍ୟବ୍ୟାପୀ ଆନ୍ଦୋଳନ କରାଯିବ ।\nଅନ୍ୟପଟେ ସରକାରଙ୍କ ଏଭଳି ନିଷ୍ପତିକୁ ସ୍ବାଗତ କରିଛି ବିଜୁ ଛାତ୍ର ଜନତା ଦଳ । କଲେଜ ଓ ବିଶ୍ବବିଦ୍ୟାଳୟ ଗୁଡିକରେ ଶୈକ୍ଷିକ ବାତାବରଣ ଫେରାଇ ଆଣିବା ପାଇଁ ରାଜ୍ୟ ସରକାର ନେଇଥିବା ଏଭଳି ନିଷ୍ପତିକୁ ସ୍ବାଗତ କରିବା ସହ ରାଜନୈତିକ ସ୍ବାର୍ଥକୁ ପଛରେ ରଖି ଛାତ୍ରଛାତ୍ରୀଙ୍କ ସ୍ବାର୍ଥ ପାଇଁ କାର୍ଯ୍ୟ କରିବାର ଆବଶ୍ୟକତା ରହିଥିବା ଛାତ୍ର ବିଜେଡି ପ୍ରକାଶ କରିଛି ।\nଗତବର୍ଷ ମହାବାତ୍ୟା ତିତଲି ପାଇଁ ଛାତ୍ର ସଂସଦ ନିର୍ବାଚନ ବନ୍ଦ ହୋଇଥିବା ବେଳେ ଚଳିତ ବର୍ଷ ଛାତ୍ରଛାତ୍ରୀଙ୍କ ବୃହତ ସ୍ବାର୍ଥ କଥା କହି ରାଜ୍ୟ ସରକାର ଏପରି ନିଷ୍ପତ୍ତି ନେଇଥିବା ପ୍ରକାଶ କରିଛନ୍ତି । ତେବେ ସରକାରଙ୍କ ଏଭଳି ନିଷ୍ପତି କଲେଜ ଓ ବିଶ୍ବବିଦ୍ୟାଳୟର ଶୈକ୍ଷିକ ବାତାବରଣ ଫେରାଉଛି ନା ଆହୁରି ବିଗାଡୁଛି ତାହା ଦେଖିବାକୁ ବାକିରହିଲା ।
